Jess!!! ;)  Minu pekimägi on eilse tubliolemise järel taas kah servast sulama hakanud :). Sain tickerit 300g võrra edasi liigutada hommikul. Kui nii edasi jätkata suudan, siis püsin graafikus :). (S.t. saan oktoobrikuu jooksul selle vahe-eesmärgi kätte, mida oktoobris saavat arvasin.)    Edit @ 21.54:  Nelja tundi õhtusöögini ma siiski oodata ei kannatanud, aga ei kavatse ennast nüüd maailma suurima patukotina kah tundma hakata. Igatahes tänase päeva söögikordade kokkuvõttes võin  endaga taaskord rahule jääda, hommikusöögiks manustasin oma armsa kalafilee lisanditega ning õhtusöögiks kartuleid kanasousti ja salatiga. Kokku sain tänaseks arveks 1263 kcal ja jään nüüd huviga hommikut ootama. Mõni gramm võiks ju olla seal kaaluekraani peal jälle vähem näha :)!    Täna trennis vahepeal kangesti ajas itsitama :D. Sõbrants vehkis minu ees reas ning siis tuli üks harjutus, kus kerges poolkükis, käed ette sirutatud, pidi rütmiliselt paremat küünarnukki taha  tõmbama. Ja sõbrants siis, väga keskendunud ja ülimalt asjalik ilme näol, vuhib seda harjutust teha seal, suht järskude ropsatustega - ning näeb välja täpselt nii, nagu üritaks innukalt mingit mootorpaati käima tõmmata :D. See OLI naljakas vaadata :D (Ehkki ma ilmselt ise nägin täpselt samasugune välja :D.)  [Rääkisin talle ka pärast trenni lõppu :) - ta naeris kah.]    ***  Läksin täna närvi poisi ühiskonnaõpetuse hinde peale. Tal on seal kolm  hinnet, millest üks on "1" (ehk siis vastamata) ning siis veel on kaks "3"-e. Mind natuke hämmastas see seis, kuna ehkki ma tean, et ta on keskmiselt laisk, ei saanud ma siiski kuidagi aru, kuidas on võimalik pildi ja selle põhjal jutustamise eest (mis pealegi polnud teabmis keeruline) tal saada "3" (Kaks "3"-e pealegi veel, kui täpne olla). [Vastamata asi on põhimõtteliselt arusaadav, et "1" ning selle osas mul hämmingut ei ole.] Ja mis täna siis selgus - et need kaks ARVESTUSLIKKU kolme on pannud õpetajate päeval asenduses olnud gümnasistid ühe pildi joonistamise ja selle põhjal jutustamise eest (põhjendusega, et üks isik pildil olevat liiga paks olnud ja seega neile mitte meeldinud). Esiteks hämmastab mind see, et ühiskonnaõpetuse tunnis tuleb arvestuslik hinne joonistuse ilu või mitteilu eest - aga olgu sellega nüüd kuidas on, VEEL ROHKEM hämmastab mind (ja paneb tegelikult koguni nördima) see, et õpetaja lubas ARVESTUSLIKKE hindeid panna abiturientidest asendajatel (kellel esiteks ei ole õpetaja kvalifikatsiooni ja teiseks üleüldse õpetajate päeval on tunniolukord siiski natuke teistmoodi kui tavalises tunnis). Ma saaks aru, kui "asendusõpetajad" teevad tunnikontrolli vmt ning need hinded siis päevikusse lähevad - minugipoolest. Aga lubada suvalistel asendajatel lõdva randmega panna kaks ARVESTUSLIKKU hinnet õpilasele, on minu meelest õpetajast väheke nagu ebaeetiline küll. Seda enam, kui rohkem hindeid sellesse veerandisse neil enam ei tulegi. Olen alati oma poisile rõhutanud, et õppimine on oluline ja oma vastamised peab võimalikult hästi tegema - aga nüüd siis seesugune põnts esiteks tema veerandihindele ja teiseks tema usule sellesse, et asjast aru saamine kah tunnis midagi maksab. Ausalt, ma olen seesmiselt ikka üpris pahane seda nüüd teada saanult. Homme läheb poiss siis seda "1"-e ära vastama ning ma tahan näha, mis ta SELLEKS hindeks saab. Ja kui kogu selle apsaka tagajärjel ta veerandihinne peaks "kolmeks" kiskuma, siis ma kavatsen selle üle veelgi pahasem olla ja võibolla ka klassi foorumis natuke õiendada. (Kuigi ma sedasorti ettevõtmiste kasutegurisse üldiselt kuigivõrd ei usu. - Ja praegune juhtum ei ole ilmselt ka mingi erand.)